दरभंगा, बिहार/नगर संवाददाताः बिहार के दरभंगा में एक नाबालिग लड़की के अपहरण का मामला सामने आया है. जिले के मनीगाछी प्रखंड के बाजिदपुर ओपी इलाके के चकचिन्ता मणिपुर से नाबालिग का अपहरण उस वक्त कर लिया गया जब वो पानी लाने गई थी. अपहृत युवती 10 वीं कक्षा की छात्रा है. अपहृता के परिजनों ने आरोप पूर्व मुखिया महेंद्र यादव एवं उसके पोते कौशलेंद्र यादव ,योगेंद्र यादव सहित कुल पांच लोगों पर लगाया है. अपहरण का कारण पंचायत चुनाव में पूर्व मुखिया के इशारे पर वोट नहीं करना और पुरानी दुश्मनी बताई जा रही है. पूरे मामले में थाने में प्राथमिकी तो दर्ज हो चुकी है मगर पुलिस तत्काल कुछ भी कार्रवाई करती नजर नहीं आ रही. पीड़ित परिवार ने मामले में पुलिस पर उपेक्षा बरतने का आरोप लगाते हुए कहा है कि जो लोग इस मामले में आरोपी हैं वे आराम से घूम रहे हैं लेकिन पुलिस उन्हें पकड़ नहीं रही है.